Smernica Komisie 2004/44/ES
z 13. apríla 2004,
ktorá mení a dopĺňa smernicu 2002/69/ES, ktorou sa ustanovujú metódy odberu vzoriek a metódy analýzy na úradnú kontrolu dioxínov a na stanovenie dioxínom podobných PCB-ov v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 85/591/EHS z 20. decembra 1985, ktorá sa týka zavedenia metód spoločenstva na odoberanie vzoriek a analytických metód na monitorovanie potravín určených na ľudskú spotrebu [1], najmä na jej článok 1,
keďže:
(1) smernica Komisie 2002/69/ES z 30. júla 2002, ktorou sa ustanovujú metódy odberu vzoriek a metódy analýzy na úradnú kontrolu dioxínov a na stanovenie dioxínom podobných PCB-ov v potravinách [2], zavádza zvláštne ustanovenia týkajúce sa postupu odberov vzoriek a metód analýzy, ktoré sa majú uplatňovať pri úradnej kontrole;
(2) pri odoberaní vzoriek z veľmi veľkých rýb je potrebné, aby sa odoberanie vzoriek špecifikovalo na zabezpečenie harmonizovaného postupu v rámci spoločenstva;
(3) je obzvlášť dôležité, aby sa analytické výsledky hlásili a interpretovali rovnakým spôsobom, aby sa zabezpečilo harmonizované vykonávanie postupov v rámci Únie;
(4) smernica 2002/69/ES by sa preto mala následne zmeniť a doplniť;
(5) opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 2002/69/ES sa mení a dopĺňa, ako je uvedené v prílohe I k tejto smernici.
Príloha II k smernici 2002/69/ES sa mení a dopĺňa, ako je uvedené v prílohe II k tejto smernici.
Článok 2
1. Členské štáty uvedú do platnosti zákony, iné predpisy a administratívne opatrenia potrebné na dosiahnutie súladu s touto smernicou najneskôr 12 mesiacov pred nadobudnutím účinnosti. Okamžite oznámia Komisii znenie týchto ustanovení a tabuľku zhody medzi týmito ustanoveniami a touto smernicou.
Keď členské štáty prijmú tieto ustanovenia, tie budú obsahovať odkaz na túto smernicu alebo budú takýmto odkazom sprevádzané pri príležitosti ich oficiálneho zverejnenia. Členské štáty určia, ako sa takýto odkaz má vykonať.
2. Členské štáty Komisii oznámia znenie hlavných ustanovení vnútroštátneho práva, ktoré prijmú v oblasti zahrnutej touto smernicou.
Článok 3
Táto smernica nadobúda účinnosť 20. deň po jej zverejnení v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 13. apríla 2004